Acum, o femeie din Dâmbovița a păcălit mai multe femei sub pretextul că este în căutarea unei biserici sau a unor persoane nevoiașe pentru ”a da de pomană”. Victimele au rămas fără bijuterii după ce au căzut în capcană fără să clipească. Escroaca a fugit în străinătate și e de negăsit, spun anchetatorii.
Curtea de Apel Galați a condamnat-o pe femeie la un an de închisoare cu suspendare pentru înșelăciune, dar este și obligată să le restituie victimelor suma de 7.500 de lei. Problema e că femeia e fugită undeva în Uniunea Europeană, deci victimele au șanse minime să o găsească vreodată și să își recupereze paguba.
Hoața avea o metodă ingenioasă de a a-și înșela victimele: sub pretextul că vrea să ”dea pomană”, aceasta le promitea bijuterii, însă intențiile sale erau, în realitate, altele. De fapt, escroaca reușea să își păgubească victimele fără să stea pe gânduri, probabil având experiență foarte mare în furat.
O primă victimă a fost o angajată a salubrității din Focșani, care s-a întâlnit cu escroaca pe stradă, întâmplător, în 4 noiembrie 2020. ”A fost acostată de inculpata …, care inițial a întrebat-o unde se află o biserică, iar ulterior i-a precizat că vrea să îi dea de pomană pentru regele …, deplasându-se împreună către biserică.
În fața bisericii, inculpata a determinat-o pe persoana vătămată să îi dea bijuteriile pe care le avea asupra sa, respectiv patru perechi de cercei de aur, lănțișorul și inelul, ambele din argint, pe care inculpata le-a împachetat întru-un șervețel, iar ulterior într-o batistă și le-a legat cu scotch”, au explicat anchetatorii, conform Adevărul.
Profitând de naivitatea victimei, escroaca i-a promis acesteia că dacă va deschide peste o lună acea batistă va putea să vadă cum bijuteriile s-au înmulțit prin minune. Doar că, victima a deschis peste scurt timp batista și a văzut că toate bijuteriile sale în valoare de 3.500 de lei au dispărut fără urmă.
Schema a fost repetată peste câteva luni la Focșani, acolo unde o altă femeie a căzut în plasă. ”A fost oprită de o persoană de sex feminin, care a întrebat-o despre locația unei biserici, deoarece dorea să dea de pomană în numele regelui …. Ii-a spus că îi dă de pomană și a atins-o astfel cu mâinile în zona urechilor și a mâinilor, ocazie cu care i-a luat o pereche de cercei din aur și două inele din aur.
Ulterior, inculpata a introdus bijuteriile într-o batistă pe care a împachetat-o și i-a solicitat persoanei vătămate să nu o desfacă pentru o vreme”, este precizat în rechizitoriu. Această victimă spune că bijuteriile sale valorau aproximativ 4.000 de lei. Din păcate pentru femeile înșelate este puțin probabil ca hoața să fie prinsă și prejudiciul recuperat.
Polițiștii spun că sunt la curent cu această metodă de înșelăciune, iar victimele preferate sunt pensionarii. Cel mai recent un astfel de caz a fost înregistrat la Vaslui, unde un pensionar în vârstă de 88 de ani a rămas fără 4000 de lei. Hoțul ar fi intrat în casa persoanei vătămate și a rugat-o pe aceasta să-i schimbe 200 de lei pentru a da pomană la biserică.
”Din cercetări s-a stabilit faptul că în ziua de 9 iunie, bănuitul, un bărbat în vârstă de 62 de ani, din Vaslui, sub pretextul de a-i oferi bani de pomană, ar fi pătruns în locuinţa persoanei vătămate, i-a înmânat o bancnotă de 200 de lei pentru a o schimba în 2 bancnote de 100 de lei şi profitând de neatenţia acesteia i-ar fi sustras din portofel suma de 4.000 de lei”, este menționat într-un comunicat de presă. În acest caz infractorul a fost prins, anunțau atunci oamenii legii.